Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2021/C 248/07)

To obvestilo je objavljeno v skladu s členom 17(5) Delegirane uredbe Komisije (EU) 2019/33. (1)

OBVESTILO O STANDARDNI SPREMEMBI, KI SPREMINJA ENOTNI DOKUMENT

„Condado de Huelva“

PDO-ES-A1485-AM03

Datum obvestila: 16. april 2021

OPIS ODOBRENIH SPREMEMB IN RAZLOGI ZANJE

1. Sklicevanje na zaščiteno ime (oddelek A specifikacije proizvoda)

Ta odstavek je bil s črtanjem nepotrebnih informacij poenostavljen.

Razlog:

V tem oddelku bi moralo biti navedeno, da je zaščiteno ime ime označbe porekla; ni treba, da vključuje različne vrste vin, ki jih zajema.

2. Opis vin (oddelek B specifikacije proizvoda in oddelek 4 enotnega dokumenta)

Vrste vina so bile prerazporejene in razvrščene v kategoriji 1 in 3 dela II Priloge VII k Uredbi (EU) št. 1308/2013 Evropskega parlamenta in Sveta (2).

Vino „Amontillado“ je bilo vključeno med vina „vinos generosos“. To vino je bilo zaščiteno v skladu s prvo uredbo, ki je urejala zaščiteno označbo porekla, objavljeno v Uradnem listu št. 14 z dne 16. januarja 1964. Specifikacija proizvoda zdaj vključuje tudi vina rosé, saj se visokokakovostna vina rosé na območju Condado de Huelva proizvajajo že več let in so med potrošniki vse bolj cenjena.

Vino „Palo Cortado“ se na območju Condado de Huelva skozi vso njegovo zgodovino proizvaja po srečnem naključju. Začne se kot biološko starano vino „Fino“, ki z zorenjem izgubi svoj film površinsko delujočih kvasovk. Zato je ponovno obogateno in se zanj uporabi postopek oksidativnega staranja, podobno kot pri vinu „Oloroso“, vendar ima drugačne organoleptične lastnosti.

Informacije o vinih „Moscatel“, „Dulce“ in „Pedro Ximénez“ so bile preoblikovane in dodane skupini vin „vinos de licor dulces“ za izboljšanje njihove prepoznavnosti v smislu vsebnosti sladkorja.

Preglednica analitskih lastnosti je bila spremenjena tako, da so bile dodane nove vrste vin in njihove kemijske lastnosti in da sta bili izboljšani oblika in prepoznavnost.

Poleg tega je bil za uskladitev uporabe tradicionalnega izraza „Oloroso“ z drugimi andaluzijskimi zaščitenimi označbami porekla najmanjši delež alkohola popravljen na 16 vol. %.

Spremenjen je bil organoleptični opis zaščitenih vin. Ta sprememba je bila potrebna zaradi uporabe standarda UNE-EN-ISO 17065, tako da je mogoče lastnosti vin povezati s posebnimi deskriptorji in izvesti boljšo senzorično oceno.

3. Popravek v zvezi z največjo dovoljeno stopnjo ekstrakcije (oddelek C specifikacije proizvoda in oddelek 5 enotnega dokumenta)

Popravljena je bila napaka, ki se je prenašala v številne spremembe specifikacije proizvoda in bi jo bilo treba pravilno popraviti v tej specifikaciji proizvoda. Beseda „mošt“ je bila nadomeščena z besedo „vino“, saj se sklicevanje dejansko nanaša na vino. V prejšnjih različicah v skladu s sklepom z dne 16. februarja 1999 o uredbi, ki ureja ZOP „Condado de Huelva“, se je mlado vino navajalo kot „mošt“.

4. Zahteve glede staranja za vina „vinos generosos“ in vina „vinos generosos de licor“ (oddelek C.3.2 specifikacije proizvoda)

Izračun povprečne starosti je bil dodan kot objektivna metoda za določitev obdobja staranja. Sistem „añadas“ [iz enega samega letnika] je bil prav tako dodan kot sistem, ki se tradicionalno uporablja v postopku staranja teh vin.

5. Zahteve glede staranja za bela in rdeča vina ter vina rosé (oddelek C.3.3 specifikacije proizvoda)

Ta oddelek je bil popravljen za oblikovanje razločevalnih značilnosti belih in rdečih vin ter vin rosé.

6. Posodobitev sklicevanj na dodatne uporabljene proizvode (oddelek C.5 specifikacije proizvoda)

Posodobljena so bila sklicevanja na zakonodajo in dodan sklic na nevtralno grozdno žganje.

7. Informacije o razmejenem območju (oddelek D specifikacije proizvoda in oddelek 6 enotnega dokumenta)

Omejitev, ki se nanaša na območje predelave za vina „vinos generosos“ in vina „vinos generosos de licor“, katerih območji zorenja in staranja sta se razlikovali od območja pridelave, na katerem se goji grozdje, je bila odpravljena.

8. Sprememba največjega donosa na hektar (oddelek E specifikacije proizvoda in oddelka 5.2 enotnega dokumenta)

Donos določajo število zasajenih trsov, število grozdov na vsaki trti in velikost grozdov. Različne sorte vinske trte se ne obnašajo enako. Število grozdov [in] njihovo težo določa indeks listne površine. Upoštevati bi bilo treba pomen fotosinteze, saj ta znatno vpliva na raven sladkorja v grozdju.

V zadnjih letih so bili vinogradi na območju Condado de Huelva preusmerjeni in prestrukturirani. Na splošno so trsi zasajeni v vrstah, ki so med seboj oddaljene 3 metre, trsi pa so med seboj oddaljeni 1,5 metra. Stari vinogradi kotlaste oblike so bili tudi izkrčeni, nadomestili pa so jih nasadi v obliki latnika. V tem smislu ima nameščanje latnikov pozitiven vpliv, saj daje kakovostno vino.

Vinogradnik sprejema odločitve, ki bodo vse leto in vsako leto vplivale na donos vinograda, za katerega veljajo nespremenljivi in spremenljivi dejavniki. V ta namen obstajajo različni mehanizmi, ki so na voljo za nadzorovanje rasti rastlin, kot so rezi, redčenje, obrezovanje in odstranjevanje listov.

Skratka, uravnotežen vinograd spodbuja zorenje sadežev in razvoj prave koncentracije barve, arome, sladkorjev, vrednosti pH, kislin, polifenolov in vseh elementov kakovosti, ki so ključni za pridelavo kakovostnega vina.

Najboljši pridelovalci grozdja so tisti, ki listje obrezujejo tako, da čim bolje izkoristijo prostor in tako optimizirajo njegovo izpostavljenost sončni svetlobi ter zagotovijo dober razvoj grozdja, zaradi katerega vino dosega višjo kakovost.

Raziskave, opravljene v preteklih letih, so pokazale, da donos 8 kg/sorto vinske trte zalema na hektar vinograda z 2 200 trsi dosega fizikalno-kemijske vrednosti 11 in 12 stopinj Baumé, pri čemer znaša vsebnost skupnih kislin 3,5–4,5 g/l, izraženega kot vinska kislina, pH 3,75, indeks glukonske kisline pa je manjši od 0,5. Zaradi teh povprečnih vrednosti, dobljenih v večletnem obdobju, je vino odlične kakovosti.

9. Dodatek novih sort vinske trte (oddelek F specifikacije proizvoda in oddelek 7 enotnega dokumenta)

Dodani sta bili dve novi sorti vinske trte, in sicer verdejo in moscatel de grano menudo. To grozdje se več let goji na območju, zajetem z ZOP, in dosega odlične rezultate ter visoko stopnjo sprejema. Omogoča tudi proizvodnjo vin z okusom, značilnim za vina, zajeta z ZOP. Vključitev teh sort ne pomeni nobene bistvene spremembe lastnosti končnega proizvoda.

10. Dodatek manjše geografske enote (oddelek H.4 specifikacije proizvoda in oddelek 9 enotnega dokumenta)

V skladu s členom 55 Delegirane uredbe (EU) 2019/33 je bila dodana možnost sklicevanja na narodni park Doñana kot manjšo geografsko enoto na etiketah vina.

ENOTNI DOKUMENT

1. Ime

Condado de Huelva

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

3. Likersko vino

4. Opis vina

1. Belo vino

JEDRNAT TEKSTOVEN OPIS

— „Joven“: bledo rumene do svetlo zlate barve. Sadne arome, kot je zeleno jabolko, in cvetlične arome. Zaznaven okus kislin.

— „Condado de Huelva“: slamnato rumene barve do barve starega zlata. Sadne arome, kot je koščičasto sadje. Zaznaven okus kislin.

— „Tradicional“: slamnato rumene do zlate barve. Sadne arome, kot je koščičasto sadje. Rahlo kisel okus.

* Kjer omejitve niso navedene, veljajo tiste, določene v ustrezni zakonodaji EU.

** Glede na vsebnost sladkorja so lahko vina z območja „Condado de Huelva“ podkategorije belih vin: „suha“, če je vsebnost sladkorja 4 grame na liter ali manj; „polsuha“, če je vsebnost sladkorja večja od 4 gramov na liter, vendar manjša od 12 gramov na liter; „polsladka“, če je vsebnost sladkorja 12 gramov na liter ali več, vendar manjša od 45 gramov na liter; „sladka“, če je vsebnost sladkorja večja od 45 gramov na liter.

*** Vsebnost sladkorja belih vin „Joven“ in „Tradicional“ mora biti manjša od 5 gramov na liter.

SPLOŠNE ANALITSKE LASTNOSTI

Največji delež skupnega alkohola (v vol. %):

—

Najmanjši delež dejanskega alkohola (v vol. %):

10

Najnižja vsebnost skupnih kislin:

v miliekvivalentih na liter

Najvišja vsebnost hlapnih kislin (v miliekvivalentih na liter):

—

Najvišja vsebnost skupnega žveplovega dioksida (v miligramih na liter):

—

2. Rdeče vino in vino rosé

JEDRNAT TEKSTOVEN OPIS

Rdeča vina:

češnjevo do opečnato rdeče barve. Zaznaven intenziven in saden vonj, z rahlo zaznavnimi do zaznavnimi travnatimi aromami. Zaznaven intenziven okus in zaznaven okus kislin, ki je trpek in zaznavno gost.

Vina rosé:

Bledo rožnate do rdečkasto rožnate barve, sadne in cvetlične arome, zaznaven intenziven okus, ki je grenak in rahlo trpek.

* Kjer omejitve niso navedene, veljajo tiste, določene v ustrezni zakonodaji EU.

** Glede na vsebnost sladkorja so lahko vina: „suha“, če je vsebnost sladkorja 4 grame na liter ali manj; „polsuha“, če je vsebnost sladkorja večja od 4 gramov na liter, vendar manjša od 12 gramov na liter; „polsladka“, če je vsebnost sladkorja 12 gramov na liter ali več, vendar manjša od 45 gramov na liter; „sladka“, če je vsebnost sladkorja večja od 45 gramov na liter.

*** Najmanjši delež dejanskega alkohola za vina, označena kot starana vina „Joven“, „Roble“ in „Crianza“, znaša 11 vol. %, za vini „Reserva“ in „Gran reserva“ pa 12 vol. %.

SPLOŠNE ANALITSKE LASTNOSTI

Največji delež skupnega alkohola (v vol. %):

—

Najmanjši delež dejanskega alkohola (v vol. %):

11

Najnižja vsebnost skupnih kislin:

v miliekvivalentih na liter

Najvišja vsebnost hlapnih kislin (v miliekvivalentih na liter):

—

Najvišja vsebnost skupnega žveplovega dioksida (v miligramih na liter):

—

3. Vina „vinos generosos“

JEDRNAT TEKSTOVEN OPIS

— „Condado Pálido“ ali „Fino“: slamnato rumene barve do barve starega zlata. Vonj, ki nastane pri staranju, kot je kvas. Rahlo grenkega in slanega okusa.

— „Condado Viejo“ ali „Oloroso“: Barve starega zlata ali temno mahagonijeve barve. Vonj po oreških in lesu zaradi oksidativnega staranja, po možnosti z notami laka. Dolgotrajnega, lahko bogatega okusa.

— „Amontillado“: Zlate do mahagonijeve barve. Vonj po oreških, s pookusom po lesu zaradi dvojnega, tj. biološkega in oksidativnega staranja. Rahlo kislega, grenkega in dolgotrajnega okusa.

— „Palo Cortado“: Kostanjeve do mahagonijeve barve. Vonj po oreških in lesu. Zelo intenzivnega in dolgotrajnega okusa.

* Kjer omejitve niso navedene, veljajo tiste, določene v ustrezni zakonodaji EU.

** „Condado Pálido“ ali „Fino“ morata vsebovati manj kot 5 gramov reducirajočih sladkorjev na liter.

*** Pri vinih „Condado Viejo“ ali „Oloroso“, „Amontillado“ in „Palo Cortado“ lahko zaradi postopka zgoščevanja, povezanega z oksidativnim staranjem, vsebnost reducirajočega sladkorja znaša do 9 gramov na liter, če je vsebnost skupnih kislin, izražena v gramih vinske kisline na liter, največ 2 grama na liter manjša od vsebnosti reducirajočega sladkorja.

**** Delež dejanskega alkohola za „Condado Pálido“ ali „Fino“ mora znašati med 15 vol. % in 17 vol. %.

SPLOŠNE ANALITSKE LASTNOSTI

Največji delež skupnega alkohola (v vol. %):

—

Najmanjši delež dejanskega alkohola (v vol. %):

16

Najnižja vsebnost skupnih kislin:

v miliekvivalentih na liter

Najvišja vsebnost hlapnih kislin (v miliekvivalentih na liter):

—

Najvišja vsebnost skupnega žveplovega dioksida (v miligramih na liter):

—

4. Vina „vinos generosos de licor“

JEDRNAT TEKSTOVEN OPIS

— „Pale Dry“: bledo rumene do zlate barve. Srednje intenziven vonj po kvasu. Močnega, aromatičnega in polsuhega do polsladkega okusa.

— „Pale Cream“: slamnato rumene barve do barve starega zlata. Arome biološkega staranja, na primer po kvasu.

— „Medium“: Jantarne do intenzivne mahagonijeve barve. Vonj, značilen za postopek staranja, z možnimi aromami po sušenju.

— „Cream“: Barve starega zlata ali intenzivno mahagonijeve barve. Vonj, ki nastane pri postopku staranja, z možnimi aromami po sušenju. Gostega okusa.

* Kjer omejitve niso navedene, veljajo tiste, določene v ustrezni zakonodaji EU.

** Vsebnost reducirajočega sladkorja, izražena v gramih na liter: „Pale Dry“ od 5 do 45 gramov, „Pale Cream“ od 45 do 115 gramov, „Medium“ od 5 do 115 gramov, „Cream“ od 115 do 140 gramov.

SPLOŠNE ANALITSKE LASTNOSTI

Največji delež skupnega alkohola (v vol. %):

—

Najmanjši delež dejanskega alkohola (v vol. %):

15

Najnižja vsebnost skupnih kislin:

v miliekvivalentih na liter

Najvišja vsebnost hlapnih kislin (v miliekvivalentih na liter):

—

Najvišja vsebnost skupnega žveplovega dioksida (v miligramih na liter):

—

5. Vina „vinos de licor dulces“

JEDRNAT TEKSTOVEN OPIS

— „Dulce“: Zlate do intenzivne mahagonijeve barve. Saden vonj. Gostega okusa.

— „Pedro Ximénez“: Mahagonijeve do intenzivne mahagonijeve do gagatne barve. Arome po sušenju, po možnosti z notami, ki spominjajo na okus pecljev. Zelo gostega okusa.

— „Moscatel“: Jantarne do intenzivne mahagonijeve barve. Vonj, značilen za sorto, kot so cvetlične in sadne note, po možnosti z aromami po sušenju. Rahlo kislega in gostega okusa.

— „Mistela“: Zlate do intenzivne mahagonijeve barve. Saden vonj. Gostega okusa.

* Kjer omejitve niso navedene, veljajo tiste, določene v ustrezni zakonodaji EU.

** Vsebnost reducirajočega sladkorja, izražena v gramih na liter: večja od 45 gramov za vino „Dulce“ in večja od 150 gramov za vina „Pedro Ximénez“, „Moscatel“ in „Mistela“.

SPLOŠNE ANALITSKE LASTNOSTI

Največji delež skupnega alkohola (v vol. %):

—

Najmanjši delež dejanskega alkohola (v vol. %):

15

Najnižja vsebnost skupnih kislin:

—

Najvišja vsebnost hlapnih kislin (v miliekvivalentih na liter):

—

Najvišja vsebnost skupnega žveplovega dioksida (v miligramih na liter):

—

5. Enološki postopki

5.1. Posebni enološki postopki

1. Posebni enološki postopek

Območje pridelave je geografsko območje, na katerem so registrirani vinogradi, z vrstami tal albariza, arenas in barros. Po vrenju se lahko za vina uporabi postopek biološkega ali oksidativnega staranja, za kar se uporabi bodisi dinamični sistem, znan kot criaderas y soleras [sistem frakcijskega mešanja] ali statični sistem añadas [iz enega samega letnika].

Med biološkim staranjem se na izpostavljeni površini vina oblikuje plavajoči sloj ali film kvasovk, znan kot površinsko delovanje kvasovk. Pri oksidativnem staranju se vina starajo z izpostavljenostjo kisiku. Drug postopek je cabeceo [mešanje], ki vključuje mešanje ali kombiniranje različnih vin ali celo mešanje vin z dodatnimi proizvodi.

2. Ustrezna omejitev pri pridelavi vin

Pri uporabi tlaka za ekstrakcijo mošta se iz vsakih 100 kg obranega grozdja ne sme pridobiti več kot 70 litrov vina.

Pri proizvodnji vin „Pedro Ximénez“ in „Moscatel“ se lahko uporabita zgoščeni mošt in suho vino sort zalema, palomino fino, listán del condado in garrido fino, če skupaj ne predstavljajo več kot 30 % celotnega končnega proizvoda in če delež suhega vina iz teh sort ne predstavlja več kot 15 % celotnega proizvoda. Staranje poteka v sodih in/ali kadeh z največjo prostornino 1 000 litrov za bela vina in 330 litrov za rdeča vina.

3. Pridelovalna praksa

Pri pridelovalnih praksah je treba vedno spoštovati okolje ter zlasti preprečevati onesnaževanje vode in tal. Gostota zasaditve mora biti med 1 950 in 4 000 trsov na hektar. Trsi se lahko gojijo s samostoječimi metodami (v kotlasti obliki) in/ali v obliki latnika (vara y pulgar, ki je podobna rezom na guyot, in/ali z rezi na dvojni kordon). Kadar se pri regulativnem odboru registrirajo mešani nasadi, je treba pri trgatvi zagotoviti popolno ločenost posameznih sort.

5.2. Največji donosi

1. Zalema

18 000 kilogramov grozdja na hektar

2. Druge odobrene sorte

12 000 kilogramov grozdja na hektar

6. Razmejeno geografsko območje

Območje pridelave in staranja vin, zaščitenih z označbo porekla „Condado de Huelva“, zajema vinorodna območja in posestva v občinah Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor in Villarrasa, ki so vse v provinci Huelva.

7. Glavne sorte vinske trte

CABERNET FRANC

CABERNET SAUVIGNON

CHARDONNAY

COLOMBARD

GARRIDO FINO

LISTAN DEL CONDADO

MERLOT

MOSCATEL DE ALEJANDRÍA

MOSCATEL DE GRANO MENUDO

PALOMINO FINO

PEDRO XIMÉNEZ

SAUVIGNON BLANC

SYRAH

TEMPRANILLO

VERDEJO

ZALEMA

8. Opis povezave

Povezava

Območje te ZOP ustreza betijski depresiji in se razteza po ravnem ali rahlo valovitem površju. Podnebje je sredozemsko, čeprav izpostavljenost območja Atlantiku, ki jo omogoča topografija, prinaša oceanske vplive, ki skupaj z bližino narodnega parka Doñana ter tradicionalnim znanjem na območju vplivajo na vrste vina, ki se tam pridelujejo. Likerska vina, vključno z vini „vinos generosos“, [se starajo] s tradicionalnimi sistemi, sistemom criaderas y soleras in statičnim sistemom, v katerem je ravnanje s hrastovimi sodi in kadmi ključno za kakovost vin. Arhitektura in upravljanje vinskih kleti zagotavljata optimalno mikroklimo za staranje.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja

Vrsta dodatnega pogoja:

dodatne določbe v zvezi z označevanjem

Opis pogoja:

Ime zaščitene označbe porekla „Condado de Huelva“ mora biti poleg splošnih informacij v skladu z veljavno zakonodajo, na vidnem mestu na etiketah ustekleničenih in embaliranih vin. Poleg tega je lahko v skladu s členom 120(1)(g) Uredbe (EU) št. 1308/2013 etiketa za zaščitena vina po potrebi označena s sklicem na ime geografske enote, ki je manjša ali večja od območja, zajetega z zaščiteno označbo porekla, tj. imena občin na območju pridelave kot manjših geografskih enot, označena pa je lahko tudi s sklicem na Andaluzijo kot večjo geografsko enoto. Etikete za vina, ki se proizvajajo v občinah Almonte, Hinojos, Bollullos Par del Condado, Rociana del Condado, Bonares, Lucena del Puerto, Palos de la Frontera in Moguer, so lahko označene tudi s sklicem na narodni park Doñana kot manjšo geografsko enoto.

Povezava na specifikacijo proizvoda

https://juntadeandalucia.es/export/drupaljda/PC_Condado_modificado_2.pdf

(1) UL L 9, 11.1.2019, str. 2.

(2) Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).